Nous Symons de Monbeliart, sires de Montron, faisons savoir à touz ces qui verront et orront ces presantes lettres que nous, pour nous et pour les nouz, sumes devenuz hons de main et de bouche dou noble baron mons. Jeham de Chalon, signour d’Arlay, et li avons fait homage et feauté, pour lui et pour ses hoirs à toujoursmais, sauve la feauté nostre amé nevour Richart, signour d’Anteigney, et sauve la feauté noble baron Humbert, dalphin de Viannois et signour de La Tourt. Et en avons repris doudit mons. Jehan et en reprenons, pour nous et pour les noz, en fié et en chasement, tout ce que nous avons, poons et davons avoir à Deserviler, à l’Abergement de la Jouz, en la Jou, à Septfontainnes, à Esveler, à Bolando, à Silley, à Chantrens [et] es territoires et appartenances de cezdiz leuz, en quelque meniere que ceu soit, en demeneures, en justices, en fiez, en rerefiez, en bois, en champs, em prez, en rentes, en molins, en hommes, en tailles, en cences et en toutes autres choses, queles qu’eles soient ou comant qu’eles soient appelées, que nous avons esdiz leus, senz riens excepter; lesquex choses dessusdites toutes sont et estoient, au jour que ces lettres furent faites, de nostre propre et franc aluef. Et est assavoir que cesdites choses reprises de nous en fié doudit mons. Jeham nous li assetons et avons assis pour onze vint livrées de terre à estevenens; et se cesdites choses ne valoient lesdites onze vint livrées de terre, nous li donons et prometons asseoir audit Jeham et en franc alluef, au regart des proudomes, toutes foiz que nous en sarions requis de luy ou de son comandement, au plus près des leus dessusdiz. Et pour ceste reprise et pour l’omaige et feauté faites de nous, par ensi come dessus est contenus, nous cognossons et confessons que nous avons eu et receu doudit mons. Jeham mil et cinc cenz livres d’estevenens, en bons deniers bien et loialment nombrez, et de laquel somme d’argent nous nous tenons pour bien paiez, et en quitons ledit mons. Jeham et les suens dou tout en tout. Encores avons nous aussi confessé et confessons que nous avons repris et reprenons doudit mons. Jeham, auvec les choses dessusdites et de franc alluef, tout ce que nous avons et poons avoir, comment qu’il soit, à Esternoz dessoz Monmaour. Et toute ces choses et une chascune per soy avons nous promis et prometons, pour nous et pour nouz hoirs à toutjourmais, par nostre soirement doné sus saintes ewangiles adit mons. Jeham et es suens, par solempne stipulation, tenir et garder fermement, sanz venir encontre, par nous ne par autrui, et garantir, deffendre et appasier encontre toutes genz et en touz leus, et que nous ne avons fait ne farons chose per que les choses dessusdites ne aient force et valour. En tesmoignage de laquel chose, nous avons mis nostre seel en ces presantes lettres, ensamble le seel de honorable persone et discrete l’official de la court de Besançon, lequel nous avons requis par Estevenin, dit Dou Marchié, clerc juré et notaire de la court de Besençon, en ces presantes lettres, en tesmoignaige de verité, et que lidiz officiaus nous contraigne à tenir et à garder ces covenances par sentence d’escumeniement et par l’entredit metre en nostre terre, senz autre exception de fait ou de droit metre avant... Faites et données le juedi après la saint Nycholaus d’yver, l’an Nostre Signour mil CC nonante et quatre.